Islom Karimov O‘zbekiston ahlini Navro‘z bayrami bilan tabrikladi

O‘zbekiston Respublikasi Prezidenti Islom Karimov Navro‘z bayramiga bag‘ishlangan tantanali marosimda O‘zbekiston aholisini ulug‘ ayyom bilan muborakbod etdi. Tabrikning to‘liq matni O‘zA tomonidan e’lon qilindi.

Tabrikda Davlat rahbari mamlakatimizda el-yurtimizning tarixiy sana va ayyomlariga bag‘ishlangan bayramlar katta tayyorgarlik hamda xursandchilik bilan o‘tkazilishini ta’kidladi.
Bugun, shu fursatdan foydalanib, mana shu go‘zal maydonda bayramona kayfiyat bilan jamuljam bo‘lib o‘tirgan siz, azizlarga, sizlarning timsolingizda butun xalqimizga o‘zimning chuqur hurmat-ehtiromimni, mehr-muhabbatimni bildirib, Navro‘z ayyomi bilan tabriklash – men uchun katta baxt.
Prezident Navro‘z ayyomini xalqimiz naqadar orziqib va intizor bo‘lib kutib olayotgani, bu bayramni eng qadimiy va asl milliy bayram sifatida ana shunday ardoqlab o‘tkazishida chuqur ma’no-mazmun borligini yana bir bor e’tirof etdi.
Buning sababini avvalo Navro‘z g‘oyalarida ming yillar davomida, “Avesto” zamonlaridan buyon xalqimizning bezavol saqlanib kelayotgan qadimiy urf-odat va udumlari mujassam topganida, hamohang bo‘lganida ko‘rishimiz darkor.
Davlat rahbari so‘zida davom etar ekan, shunday dedi:
Ayni shunday paytlarda o‘zimga o‘zim bir savol beraman. Dunyoda bizning mehribon, mehmondo‘st xalqimizga o‘xshagan xalqni topish mumkinmi o‘zi? Aminman – hech qachon!
Aziz do‘stlarim, birodarlarim, bizning xalqimiz nimani istaydi? Avvalo, o‘z yurtida va qo‘shni mintaqalarda, butun olamda tinchlik-osoyishtalik hukm surishini, turli-turli hududlarda davom etayotgan mojaro va qarama-qarshiliklar kuch ishlatmasdan, faqatgina tinchlik yo‘li bilan, siyosiy muzokaralar yo‘li bilan hal qilinishini xohlaydi.
Shuningdek, Prezident Islom Karimov chet davlatlarining muhtaram elchilari va xalqaro tashkilot vakillarini ham Navro‘z bayrami bilan qutladi:
Fursatdan foydalanib, bizga hurmat va ehtirom ko‘rsatib, bugun mana shu davrada o‘tirgan chet davlatlarning muhtaram elchilarini, xalqaro tashkilotlar vakillarini, butun diplomatik korpusni, olis va yaqindagi mamlakatlarning xalqlarini Navro‘z bayrami bilan tabriklab, ularga ravnaq va farovonlik tilashga ijozat bergaysiz.
O‘z nutqini yakunlar ekan Davlat rahbari yana bir bor o‘zbek xalqini ulug‘ ayyom bilan muborakbod etdi:
Mening istagim – mana shu shukuhli, tarovat sochilib turgan damlarda shu muazzam bog‘da bizga mehr bilan boqib turgan buyuk Alisher Navoiy bobomizning “Har kunimiz Navro‘z bo‘lsin!” – degan tilaklari xuddi yangitdan qulog‘imizga chalingandek tuyulsin, shunday xush kayfiyat siz, azizlarimga, butun el-yurtimizga doimo yor bo‘lsin.
Navro‘zi olam barchamizga muborak bo‘lsin!